State of play and possible ways forward as regards the situation of non-reciprocity with certain third countries in the area of visa policy and assessment of the effectiveness of the reciprocity mechanism provided for in Article 1(4) of Council Regulation (EC) No 539/2001

I.Indledning

Den 12. april 2016 offentliggjorde Kommissionen en meddelelse om status og de mulige veje frem med hensyn til situationen med manglende gensidighed på visumområdet i forhold til visse tredjelande. I meddelelsen blev det påpeget, at der med aktiv støtte fra Kommissionen var fundet en løsning på langt de fleste af de meddelte tilfælde af manglende gensidighed i forhold til otte tredjelande. Der blev dog i meddelelsen gjort opmærksom på, at hvis det pågældende tredjeland ikke havde ophævet visumpligten senest den 12. april 2016, skal Kommissionen i henhold til Rådets forordning (EF) nr. 539/2001 af 15. marts 2001 som ændret af Europa-Parlamentet og Rådet ved forordning (EU) nr. 1289/2013 af 11. december 2013 vedtage en delegeret retsakt, der i 12 måneder suspenderer visumfritagelsen for statsborgere fra det pågældende tredjeland. Ifølge forordningen skal Kommissionen også tage hensyn til konsekvenserne af en suspension af visumfritagelsen for EU's og dets medlemsstaters eksterne forbindelser. I april 2016 foretog Kommissionen en vurdering af konsekvenserne og virkningerne af suspensionen af visumfritagelse for EU's borgere og erhvervsliv samt for statsborgere fra de pågældende tredjelande og opfordrede Europa-Parlamentet og Rådet til at drøfte den mest hensigtsmæssige vej frem.

Kommissionen fremlagde tre opfølgende meddelelser i henholdsvis juli og december 2016 og maj 2017. Meddelelsen fra maj 2017 indeholdt udover en status over de fremskridt, der var gjort, også Kommissionens holdning som følge af Europa-Parlamentets beslutning af 2. marts 2017 om "Kommissionens forpligtelser for så vidt angår visumgensidighed i henhold til artikel 1, stk.4, i forordning (EF) nr. 539/2001", hvori Kommissionen på grundlag af artikel 265 i TEUF opfordres til at vedtage den påkrævede delegerede retsakt senest inden for to måneder fra datoen for vedtagelsen af nævnte beslutning. I den pågældende meddelelse mente Kommissionen, at vedtagelsen af en delegeret retsakt om midlertidig suspension af visumfritagelsen for statsborgere fra Canada og USA på daværende tidspunkt ville være kontrakproduktivt og ikke ville bidrage til målet om at opnå visumfri rejse for alle EU-borgere, navnlig i betragtning af de fremskridt, der er var opnået i de foregående 12 måneder og det igangværende arbejde. Samtidig forpligtede Kommissionen sig til fortsat at arbejde tæt sammen med både Europa-Parlamentet og Rådet og med Canada, USA og de pågældende medlemsstater for at fremskynde arbejdet mod at opnå fuld visumgensidighed og rapportere om den videre udvikling inden udgangen af december 2017.

I denne meddelelse gøres der status over de fremskridt, der er gjort på området siden maj 2017 for så vidt angår drøftelserne med Canada og USA, og det fremgår, at der nu er opnået fuld visumgensidighed med Canada.

Derudover indeholder kapitel IV i meddelelsen Kommissionens vurdering af, hvor effektiv gensidighedsmekanismen er, jf. forordningens artikel 1b, og en redegørelse om brugen af delegationen af beføjelser, jf. forordningens artikel 4b, stk. 2.

II. Holdninger, der er indtaget som reaktion på den seneste meddelelse

Som opfølgning på beslutningen rettede Udvalget om Borgernes Rettigheder og Retlige og Indre Anliggender ved brev af 2. juni 2017 henvendelse til Europa-Parlamentets Retsudvalg for at klarlægge, om der kunne indbringes et passivitetssøgsmål for Domstolen mod Kommissionen vedrørende dennes forpligtelser for så vidt angår visumgensidighed. Den 12. juli 2017 anbefalede Retsudvalget, at der ikke skulle indbringes et passivitetssøgsmål for Domstolen mod Kommissionen, og anførte, at det ville tage spørgsmålet op til fornyet overvejelse i starten af 2018.

Som tidligere anført og også i løbet af de seneste syv måneder har Rådet ikke drøftet spørgsmålet.

III.Den seneste udvikling

a. Canada (meddelt af Bulgarien og Rumænien)

Hvad angår Canada fremgik det allerede af meddelelsen fra maj 2017, at der er gjort store fremskridt. Kommissionen så med tilfredshed på, at Canada pr. 1. maj 2017 ophævede visumpligten over for de bulgarske og rumænske statsborgere, som inden for de seneste ti år havde haft et canadisk midlertidigt opholdsvisum, eller som havde et gyldigt besøgsvisum til USA.

Kommissionen ser med tilfredshed på, at Canada pr. 1. december 2017 giver alle bulgarske og rumænske statsborgere visumfri adgang. Der er således opnået fuld visumgensidighed med Canada. Dette resultat blev opnået takket være omfattende politiske og tekniske kontakter mellem Kommissionen, Canada og Bulgariens og Rumæniens regeringer samt en oplysningskampagne rettet mod borgerne i disse lande og samråd med større rejsebureauer og flyselskaber i begge disse medlemsstater.

På det første møde i Det Blandede Ministerudvalg mellem EU og Canada, der blev holdt i Bruxelles den 4. december 2017 som led i den strategiske partnerskabsaftale med Canada, udtrykte de to parter stor tilfredshed med den fuldstændige ophævelse af visumpligten for alle EU-borgere og anførte, at dette ville øge borgernes mobilitet og styrke de kulturelle, politiske og økonomiske bånd mellem EU og Canada yderligere.

b. USA (meddelt af Bulgarien, Kroatien, Cypern, Polen og Rumænien)

I meddelelsen fra maj 2017 meddelte Kommissionen, at de politiske og tekniske kontakter var blevet intensiveret, og at de amerikanske samtalepartnere havde indvilliget i at iværksætte en resultatorienteret proces, der skal sikre, at de fem medlemsstater bliver omfattet af visumfritagelsesprogrammet. De fem pågældende medlemsstater gav desuden tilsagn om at arbejde sammen i en konstruktiv og positiv ånd i tæt samarbejde med Kommissionen og USA for at opnå fuld visumgensidighed hurtigst muligt, herunder at arbejde for at opnå gensidigt acceptable mellemliggende resultater. Der blev skabt et overblik over, hvilke krav de fem medlemsstater stadig mangler at opfylde.

På ministermødet om retlige og indre anliggender mellem EU og USA i juni 2017 offentliggjorde kommissær Dimitris Avramopoulos og Elaine C. Duke, viceminister for indenrigssikkerhed (Deputy Secretary of the U.S. Department of Homeland Security), en fælles erklæring vedrørende bestræbelserne på at opnå fuld gensidighed på visumområdet mellem EU og USA. I den fælles erklæring bekræftes en række tilsagn, bl.a. om at bevare og udvide visumfri rejse mellem EU og USA og gøre mere for at forbedre samarbejdet med henblik på at bistå Bulgarien, Kroatien, Cypern, Polen og Rumænien med hurtigere at opfylde kravene for at blive omfattet af visumfritagelsesprogrammet.

I overensstemmelse med den fælles erklæring har Kommissionen fortsat benyttet enhver lejlighed til at understrege vigtigheden af at fremskynde udviklingen i retning af fuld visumgensidighed mellem EU og USA.